Íslendingar í sjötta sæti á nýjum lífskjaralista SÞ Heimsljós kynnir 9. desember 2019 10:15 Þrátt fyrir framfarir á heimsvísu í baráttunni gegn fátækt , hungri og sjúkdómum er ójöfnuður víða í heiminum sem setur til dæmis mark sitt á aðstæður ungu kynslóðarinnar , segir í nýrri skýrslu um lífskjaravísitölu Sameinuðu þjóðanna ( HDI ) sem birt var í morgun . Íslendingar eru í sjötta sæti skýrslunnar í ár , hafa hækkað um eitt sæti milli ára . Norðmenn eru í efsta sæti , þá Svisslendingar , Írar , Þjóðverjar og íbúar Hong Kong eru jafnir í fjórða sæti og Íslendingar og Ástralar í því sjötta . Human Development Report ( HDI ) skýrsla Þróunaráætlunar Sameinuðu þjóðanna ( UNDP ) sýnir lífskjör eða lífsgæði íbúa heimsins . Í ár er sérstakri athygli beint að ójöfnuði í heiminum . Í skýrslunni segir að þótt munurinn í lífskjörum hafi minnkað hafi ójöfnuður tengdur menntun , tækni og loftslagsbreytingum leitt til mótmæla víðs vegar í heiminum . Verði ekki brugðist við ójöfnuði gæti hann leitt til meiri sundrungar en þekkst hefur frá dögum iðnbyltingarinnar , segir í skýrslunni . „ Þessi skýrsla um þróun lífskjara sýnir hvernig kerfislegt misrétti skaðar samfélög okkar á djúpstæðan hátt og hvers vegna , “ sagði Achim Steiner framkvæmdastjóri UNDP þegar hann kynnti skýrsluna . „ Ójöfnuður snýst ekki einungis um það hversu mikið einhver þénar í samanburði við aðra , heldur um ójafna dreifingu auðs og valds . “ Achim Steiner bætti við að ólíkar birtingarmyndir ójöfnuðar hefðu leitt til mótmæla á götum úti , hækkun farmiðaverða í lestir , verð á eldsneyti , kröfur um pólitískt frelsi , leit að sanngirni og réttlæti . „ Þetta er hin nýja ásjóna ójöfnuðar , “ sagði hann . Í botnsætum listans eru Níger , Miðafríkulýðveldið , Tjad , Suður-Súdan , Búrúndi , Malí , Eritrea , Búrkina Fasó , Síerra Leóne , Mósambík og Lýðstjórnarlýðveldið Kongó . Einnig áskilur Vísir sér rétt til að fjarlægja ærumeiðandi eða ósæmilegar athugasemdir og ummæli þeirra sem tjá sig ekki undir eigin nafni .